
๏ ทุกคนต่างเกิดมาเมื่อคราเกิด
ได้ฐานะประเสริฐกว่าภพไหน
มีโอกาสประพฤติธรรมสร้างกำไร
บำเพ็ญสิ่งยิ่งใหญ่ให้ชีวิต

๏ ทุกคนต่างแก่ชราทุกคราแก่
นับตั้งแต่ในครรภ์มั่นสถิต
ย่อมเปลี่ยนลามรุดหน้าชราฤทธิ์
ให้รู้คิดปลดปลงเลิกหลงตน

๏ ส่วนใหญ่ล้วนป่วยไข้เมื่อได้ป่วย
ร่างงามสวยหรือน่าชังไม่ยั้งผล
รังแห่งโรคคือร่างตัวทั่วสกนธ์
เป็นที่ปนอยู่สิ้นจุลินทรีย์

๏ ทุกคนสิ้นชีวาตม์ยามธาตุแตก
มิผิดแผกจบลงตรงซากผี
ใครรู้ชอบรู้แจ้งแห่งกายี
ความยึดมั่นเคยมีย่อมปล่อยวาง

๏ แต่มีเพียงน้อยคนที่ค้นคิด
สามารถรู้ชีวิตแจ้งสว่าง
ส่วนใหญ่จึงมืดมนไร้หนทาง
มิอาจสร้างที่ไปให้จำเริญ

๏ มิอาจสร้างภพใหม่ให้เป็นสุข
มิอาจพ้นภัยทุกข์นับนานเนิ่น
เพียงส่วนน้อยสลดปลงไม่หลงเพลิน
แล้วก้าวเดินสู่มรรคตามหลักธรรม

๏ ท่านผู้อยู่ในภาพระงับจิต
รู้หยุดคิดหยุดใจไม่ถลำ
รู้รอบขันธ์รอบกายคลายครอบงำ
รู้ดื่มด่ำแดนวิสุทธิ์พระพุทธองค์

๏ ขอชื่นชมเชิดชูจิตผู้กล้า
ผู้ฝืนฝ่าโอฆะดังประสงค์
ขอให้ถึงซึ่งฝั่งดั่งจำนง
เยี่ยงผู้ปลงปลดโลกพ้นโศกแล้ว ๚๛

